Amerikanët të lodhur nga 10 vjet luftë në Afganistan
Presidenti Obama ka pranuar koston e lartë të luftës dhe ka premtuar fundin e saj.
7 tetori shënon 10 vjetorin e fillimit të luftës në Afganistan, të nxitur nga sulmet terroriste të 11 shtatorit, 2001. Kjo është një luftë që presidenti Obama e trashëgoi, dhe që ka premtuar t’i japë fund. 10 vjet – kjo është lufta më e gjatë në historinë amerikane. Gati 1,800 trupa amerikane të vrarë. Osama bin Laden, organizatori i sulmeve të Al-Kaidës në Shtetet e Bashkuara u vra në Pakistan në maj të këtij viti nga forcat speciale amerikane. Qershorin e kaluar, Presidenti Obama tha se “batica e luftës” po largohet, ndërsa njoftoi fillimin e tërheqjes së trupave amerikane. Amerikanët i mbështetën fuqimisht veprimet ushtarake 10 vjet më parë. Por anketat e opinionit tani tregojnë se ata janë të lodhur nga lufta dhe duan që trupat të kthehen më shpejt. Peter Brown punon në Institutin e Anketimeve pranë Universitetit Quinnipiac në Connecticut. Kundërshtimi ndaj luftës po shprehet në qytete në mbarë vendin. Por shumë amerikanë kanë nevoja më urgjente. Gati 14 milionë janë të papunë. Në qershor, kryetarët e bashkive në mbarë vendin bënë thirrje për një përfundim më të shpejtë të angazhimit amerikan në Afganistan dhe Irak, në mënyrë që ato para të shpenzohen në vend. Presidenti Obama pranoi se lufta ka kosto të lartë. Ndërsa Shtetet e Bashkuara pakësojnë trupat, disa demokratë kërkojnë që Presidenti të rishqyrtojë strategjinë e përgjithshme në Afganistan. Senatori Jim Webb nga Virginia foli kohët e fundit në një seancë dëgjimore në Kongres. Kandidatët presidencialë republikanë thonë se politika ndikoi në vendimin e zotit Obama për të sjellë trupat në vend. Por ata pohojnë se afganët duhet të marrin përgjegjësinë për sigurinë e vendit të tyre. Në raportin e fundit në Kongres për ecurinë e luftës, zoti Obama tha se plani i tij i tërheqjes mbetet i pandryshuar, por ai përballet me sfida të mëdha përpara.